KOMISIJOS SPRENDIMAS
2008 m. rugpjūčio 8 d.
kuriuo iš dalies keičiamas Sprendimas 2005/294/EB dėl prašymo suteikti nukrypti leidžiančią nuostatą pagal Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių III priedo 2 dalies b punktą ir 9 straipsnį
(pranešta dokumentu Nr. C(2008) 4252)
(Tik tekstas danų kalba yra autentiškas)
(2008/664/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 punkto trečią pastraipą,
kadangi:
(1)
Jei valstybė narė vienam hektarui numato kasmet skirti kitokį mėšlo kiekį nei nurodyta Direktyvos 91/676/EEB III priedo 2 punkto antros pastraipos pirmame sakinyje ir a papunktyje, šis kiekis turi būti nustatytas toks, kad netrukdytų siekti tos Direktyvos 1 straipsnyje nurodytų tikslų, ir būtų pagrįstas objektyviais kriterijais, pavyzdžiui, šiuo atveju - ilgu pasėlių vegetaciniu laikotarpiu ir didelį azoto kiekį sugebančiais įsisavinti pasėliais.
(2)
2002 m. lapkričio 18 d. Komisija priėmė Sprendimą 2002/915/EB (2), kuriuo, remiantis 1999-2003 m. Danijos veiksmų programa, tam tikruose ūkiuose leista naudoti ne daugiau kaip 230 kg azoto turinčio gyvulių mėšlo vienam hektarui per metus. Dėl 2004-2007 m. Danijos veiksmų programos leidžiančios nukrypti nuostatos taikymas buvo pratęstas Komisios sprendimu 2005/294/EB (3).
(3)
2008 m. balandžio 17 d. Danija paprašė dar kartą pratęsti nukrypti leidžiančios nuostatos taikymą. Kartu su prašymu buvo pateiktas raštas su išsamiai nurodytais techniniais motyvais.
(4)
Gali būti laikoma, kad Direktyvą 91/676/EEB perkeliantys Danijos teisės aktai atitinka direktyvą, ir jų nuostatos taip pat taikomos nukrypti leidžiančiai nuostatai.
(5)
2003 m. gruodį Danija užbaigė savo Antrojo vandens aplinkos veiksmų plano įvertinimą, kuriame nurodyta, kad tikslas - 48 % sumažinti nitratų išplovimą 1985-2003 m. laikotarpiu - buvo pasiektas.
(6)
Danijos Parlamento susitarime dėl 2005-2015 m. Trečiojo vandens aplinkos apsaugos plano nustatyta, kad 2005-2015 m. nitratų išplovimas turi būti sumažintas dar 13 %, o fosfatų perteklius - 50 %. 2007 m. Vyriausybės programoje susitarta iki 2009 m. parengti Ketvirtąjį vandens aplinkos apsaugos veiksmų planą, kurio pagrindu bus atliktas išsamus Trečiojo veiksmų plano įgyvendinimo patikrinimas ir į kurį bus įtraukti nacionalinių teisės aktų pakeitimai, siekiant įgyvendinti tikslus iki 2015 m.
(7)
Danija, remdamasi Direktyvos 91/676/EEB 5 straipsniu, parengė 2008-2011 m. veiksmų programą. Veiksmų programoje numatytos priemonės yra neatskiriama Trečiojo vandens aplinkos apsaugos veiksmų plano dalis.
(8)
Remiantis stebėsenos ir kontrolės metu gautais rezultatais, ši nukrypti leidžianti nuostata 2005-2006 m. Danijoje buvo taikoma 1 779 galvijų ūkiams (3,4 % visų ūkių), 220 839 gyvulių vienetams (10,3 % visų vienetų) ir 115 336 hektarams (4,2 % viso hektarų skaičiaus).
(9)
Nitratų išplovimo skaičiavimai, pagrįsti stebėsena, atlikta žemės ūkio nuotekų surinkimo vietose, ir maistinių medžiagų analize, rodo, kad 1990-2006 m. priemolingose dirvose nitratų išplovimas sumažintas 40 %, o smėlingose dirvose - 49 %. Nuo 2002-2003 m. nitratų išplovimo lygis beveik nesikeičia.
(10)
Išanalizavus išmatuotos nitratų koncentracijos vandenyje prie šaknų 1990-2006 m. tendencijas, nustatyta, kad nitratų išplovimas priemolingose dirvose sumažėjo 29 %, o smėlingose dirvose - 45 %. 2006 m. vidutinė nitratų koncentracija referencinių nuotekų surinkimo vietų viršutiniuose gruntiniuose vandenyse buvo mažesnė nei 50 mg/l tiek priemolingose, tiek ir smėlingose dirvose. 1990-2006 m. nitratų koncentracija žemės ūkio nuotekų surinkimo vietose esančiuose vandentakiuose sumažėjo 31 %: smėlingose dirvose nitratų vidutinė koncentracija buvo mažesnė kaip 20 mg/l, o priemolingose dirvose - apie 30 mg/l.
(11)
Komisija, išanalizavusi Danijos prašymą ir atsižvelgdama į patirtį, įgytą taikant Sprendime 2002/915/EB numatytą nukrypti leidžiančią nuostatą, laikosi nuomonės, kad Danijos numatytas naudoti gyvulių mėšlo kiekis - 230 kg azoto vienam hektarui per metus - netrukdys pasiekti Direktyvos 91/676/EEB tikslų, jei bus laikomasi tokių pačių griežtų sąlygų, kokios nustatytos Sprendimu 2005/294/EB.
(12)
Sprendimo 2005/294/EB galiojimo laikas baigiasi 2008 m. liepos 31 d. Siekiant užtikrinti, kad atitinkamiems galvijus auginantys ūkininkams būtų naudinga taikyti šią nukrypti leidžiančią nuostatą, reikia pratęsti Sprendimo 2005/294/EB galiojimą. Taip pat reikėtų pakeisti Sprendime 2005/294/EB nustatytus įpareigojimus teikti ataskaitas.
(13)
Šiame sprendime numatytos priemonės atitinka Direktyvos 91/676/EEB 9 straipsniu įkurto Nitratų komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/294/EB iš dalies keičiamas taip:
1)
8 straipsnio 1 dalis pakeičiama taip:
„1. Stebėsenos rezultatai kartu su trumpa ataskaita apie vertinimą (kontrolė galvijų ūkyje) ir vandens kokybės raidą (pagrįstą išplovimo stebėsena šaknų zonoje, paviršinio (požeminio) vandens kokybe ir pavyzdiniais skaičiavimais) kasmet perduodami Komisijai.“
2)
9 straipsnyje „2008 m. liepos 31 d.“ pakeičiama „2012 m. liepos 31 d.“
2 straipsnis
Šis sprendimas skirtas Danijos Karalystei.
Priimta Briuselyje, 2008 m. rugpjūčio 8 d.